Dum in hujus seculi vivitur laboriosa peregrinatione, considerandum nobis est quod in futurum expediat. Quapropter ego, in Dei nomine, Ubertus, reminiscens pondus meorum peccaminum, dono Deo et sanctis apostolis ejus Petro et Paulo, ad locum Cluniacum, aliquid ex rebus meis quæ sunt sitæ in pago Cabilonensi, in villa Hystriniaco, hoc est curtile unum, ubi Tetbertus residet; et terminatur a mane via publica, a medio die similiter, a sero terra infantium Tresaldi, a cirtio de ipsa hereditate. Dono etiam supradictum Tetbertum cum uxore et infantibus suis. Hanc igitur donationem facio pro animæ meæ remedio et patris ac matris meæ, in tali tenore, ut quandiu vixero teneam et possideam, et in vestitura omnibus annis IIII sextarios de vino persolvam; post discessum autem meum, ad Sanctum Petrum cum omni integritate perveniat. Qui autem calumpniaverit, iram Dei omnipotentis incurrat, et nisi emendaverit, auri libras II persolvat, et hæc donatio firma et stabilis permaneat, stipulatione subnixa. Actum Cluniaco publice. S. Uberti, qui donavit et ipse firmavit. S. Bernaldi. S. Ascelini. S. Rotberti. S. Anscherii. S. Girbaldi. Data mense februario, regnante Hugone rege anno VIII. Evrardus scripsit.